หุ้นดาวโจนส์ปิดบวก 89.16 จุด
ดัชนีดาวโจนส์ตลาดหุ้นนิวยอร์กปิดบวก 89.16 จุดที่ 14,662.01 จุด ขานรับ ข้อมูลเศรษฐกิจสหรัฐ
3 เม.ย. 2556

ดัชนีดาวโจนส์ตลาดหุ้นนิวยอร์กปิดบวก 89.16 จุดที่ 14,662.01 จุด ขานรับ ข้อมูลเศรษฐกิจสหรัฐ
ดัชนีเฉลี่ยอุตสาหกรรมดาวโจนส์ดีดตัวขึ้น 89.16 จุด หรือ 0.61% ปิดที่ 14,662.01 จุด ดัชนี S&amp;P 500 เพิ่มขึ้น 8.08 จุด หรือ 0.52% ปิดที่ 1,570.25 จุด และดัชนี Nasdaq เพิ่มขึ้น 15.69 จุด หรือ 0.48% ปิดที่ 3,254.86 จุด
ตลาดหุ้นนิวยอร์กดีดตัวขึ้นหลังจากกระทรวงพาณิชย์สหรัฐเปิดเผยว่า ยอดสั่งซื้อภาคโรงงานปรับตัวขึ้น 3.0% ในเดือนก.พ. หลังจากที่ลดลง 1% ในเดือนม.ค. นับเป็นการเพิ่มขึ้นสูงที่สุดในรอบ 5 เดือน ซึ่งเป็นผลมาจากยอดสั่งซื้อสินค้าคงทนที่ทะยานขึ้น นำโดยเครื่องบินพาณิชย์และยานยนต์ ซึ่งช่วยชดเชยยอดสั่งซื้อสินค้าทุนหลักที่ร่วงลง
นอกจากนี้ ตลาดยังได้รับแรงหนุนจากการที่นักลงทุนคลายความวิตกกังวลเกี่ยวกับสถานการณ์ไซปรัส ส่วนข่าวล่าสุดของไซปรัสนั้น นายมิคาลิส ซาร์ริส รัฐมนตรีคลังของไซปรัส ได้ยื่นหนังสือลาออกจากตำแหน่งในวันนี้ และประธานาธิบดีนิคอส อนาสตาเซียเดส ได้ยอมรับการลาออกดังกล่าวแล้ว ขณะที่มีรายงานว่า นายฮาริส จีออร์เจียเดส รัฐมนตรีกระทรวงแรงงานจะมารับตำแหน่งรมว.คลังแทนนายซาร์ริส